[pic] | KOMISIJA EVROPSKIH SKUPNOSTI |

Bruselj, 19.12.2008

COM(2008) 877 konč.

POROČILO KOMISIJE EVROPSKEMU PARLAMENTU

26. letno poročilo o protidampinških, protisubvencijskih in zaščitnih ukrepih Skupnosti (2007) [SEC(2008) 3073]

Uvod

To poročilo za leto 2007 se predloži Evropskemu parlamentu na podlagi njegove resolucije z dne 16. decembra 1981 o protidampinških ukrepih Skupnosti in poročila njegovega Odbora za industrijo, zunanjo trgovino, raziskave in energetiko.

Poročilo povzema najpomembnejše dogodke v letu 2007 in je tako kot prejšnja leta dopolnjeno s podrobnejšim delovnim dokumentom služb Komisije ter podrobnimi prilogami. Poročilo ima enako osnovno strukturo kot delovni dokument in za lažji dostop do izčrpnejših informacij so naslovi v obeh dokumentih enaki.

To poročilo in celotni delovni dokument sta dostopna tudi za javnost na:http://europa.eu.int/comm/trade/issues/respectrules/anti_dumping/legis/index_en.htm

V letu 2007 se je nadaljeval pregled instrumentov trgovinske zaščite (ITZ), začet leta 2006, ob širokem sodelovanju zainteresiranih strani v postopku vse leto. Poleg tega so bile prestrukturirane službe za trgovinsko zaščito kot del splošnega prestrukturiranja GD za trgovino. V okviru tega je bila ustanovljena funkcija neodvisnega pooblaščenca za zaslišanje GD za trgovino.

1. Pregled zakonodaje

Protidampinške, protisubvencijske in zaščitne preiskave se izvajajo na podlagi uredb Sveta. Pregled obstoječe zakonodaje je vključen v delovni dokument. Osnovna protidampinška in protisubvencijska besedila se v nadaljevanju imenujejo „osnovne uredbe“.

2. Osnovni pojmi

Poglavje 2 delovnega dokumenta daje pregled terminologije in postopkov, ki se uporabljajo v pregledih ITZ.

3. NADALJEVANJE POSTOPKA PREGLEDA ITZ, ZAčETEGA LETA 2006

Leta 2007 je Komisija nadaljevala s postopkom pregleda ITZ, začetim leta 2006. Za zagotovitev najučinkovitejšega možnega delovanja instrumentov trgovinske zaščite in ob upoštevanju hitrih sprememb v svetovnem gospodarstvu so bile v postopek vključene številne zainteresirane strani.

Komisija je marca 2007 na to temo organizirala javno posvetovanje, ki so se ga udeležile številne zainteresirane strani in je pri udeležencih imelo dober odziv. V postopku razprave so bili prejeti številni prispevki, ki so bili nato objavljeni na spletni strani Komisije.

Javno posvetovanje je pokazalo na potrebo po izboljšanju dostopnosti, preglednosti, hitrosti in jasnosti za podjetja.

Na podlagi rezultatov posvetovanja je Komisija pripravila številne predloge za spremembo pravil EU o trgovinski zaščiti. Jeseni 2007 so bili objavljeni rezultati ocene javnega posvetovanja, ki jo je naredila Komisija.

Pristop Komisije je med državami članicami in zainteresiranimi stranmi sprožil živahno izmenjavo mnenj o tem politično tako občutljivem vprašanju ter vse leto 2007 spodbujal prodorne razprave. Iz analize razprave je razvidno, da med državami in zainteresiranimi stranmi še ni bilo zadostnega soglasja za sprejetje svežnja ukrepov za pregled ITZ.

Evropski parlament je ravno tako pokazal veliko zanimanje za postopek pregleda IZT, o poteku katerega ga je Komisija redno obveščala.

4. STATUS TRžNEGA GOSPODARSTVA ZA CELOTNO DRžAVO (STG)

Za namene protidampinških preiskav se lahko državi kot celoti podeli status tržnega gospodarstva, če izpolnjuje pet meril, ki so podrobno določena v delovnem dokumentu, priloženem k temu poročilu.

V letu 2007 so službe Komisije nadaljevale s pregledom zahtevkov za pridobitev statusa tržnega gospodarstva za celotno državo (STG), ki so jih vložile Kitajska, Vietnam, Avstrija, Kazahstan in Mongolija. Vseh pet držav je svoje zahtevke vse leto dopolnjevalo z dodatnimi informacijami.

Zadevne države so glede napredka v različnih fazah in isto velja tudi za ocene zahtevkov za STG.

Poleg številnih dvostranskih srečanj z zadevnimi državami je marca 2007 potekalo prvo srečanje delovne skupine za STG EU-Vietnam, s Kitajsko pa je julija 2007 potekalo sedmo srečanje delovne skupine za STG. Skupina je na srečanju med EU in Kitajsko razpravljala o kratkem posodobljenem poročilu o oceni, ki ga je pripravila Komisija. V poročilu se priznava napredek Kitajske, vendar se hkrati ugotavlja potreba po dodatnih ukrepih, da se zagotovi, da bo Kitajska izpolnjevala štiri posebno pomembna merila. V poročilu je predvidena tudi izdelava celovitejšega poročila leta 2008.

Posebne misije za STG so bile izvedene v Kazahstanu (februarja 2007) in Armeniji (julij 2007), načrtovana pa je bila dodatna misija v Mongoliji za konec leta 2007.

5. INFORMACIJE IN KOMUNIKACIJA/DVOSTRANSKI STIKI

Leta 2007 je služba za pomoč malim in srednjim podjetjem (MSP), ustanovljena leta 2004, nadaljevala z reševanjem posebnih vprašanj in težav MSP v zvezi s IZT, ki so splošne narave ali pa vezani na posebne primere. Službe IZT so vse leto 2007 še naprej posebno pozornost namenjale organizaciji informacijskih seminarjev in seminarjev usposabljanja za predstavnike uprav tretjih držav in gospodarske subjekte znotraj in zunaj EU.

6. PREGLED PROTIDAMPINšKIH, PROTISUBVENCIJSKIH IN ZAščITNIH PREISKAV IN UKREPOV

6.1. Splošno

Konec leta 2007 je imela Skupnost stosedemindvajset veljavnih protidampinških ukrepov (glej Prilogo O) in devet veljavnih protisubvencijskih ukrepov (glej Prilogo P).

Leta 2007 je bilo zaradi protidampinških in protisubvencijskih ukrepov prizadetega 0, 73 % celotnega uvoza v Skupnost.

Podrobnosti v zvezi s tem so navedene v delovnem dokumentu, priloženemu temu poročilu. Sklici na priloge delovnega dokumenta se nahajajo poleg naslovov.

6.2. Nove preiskave (glej priloge A do E in Prilogo N)

Leta 2007 je bilo uvedenih devet preiskav.[1] Začasne dajatve so bile uvedene v dvanajstih postopkih. Dokončne dajatve so bile uvedene za dvanajst zaključenih primerov. Deset postopkov pa se je zaključilo brez uvedbe ukrepov. Dodatnih osemnajst protidampinških ukrepov, ki so veljali 5 let, je samodejno prenehalo veljati.

6.3. Preiskave v zvezi s pregledom

Preiskave v zvezi s pregledom še vedno pomenijo velik del dejavnosti služb ITZ. V obdobju 2003−2007 so predstavljali 65% vseh uvedenih preiskav. Preglednica 2 v delovnem dokumentu vsebuje statistične podatke za obdobje 2003–2007.

6.3.1. Pregledi zaradi izteka ukrepov (glej Prilogo F)

Člen 11(2) in člen 18 osnovnih uredb določata, da ukrepi po petih letih prenehajo veljati, razen če pregled izteka veljavnosti pokaže, da bi se morali ohraniti v svoji izvorni obliki.

Leta 2007 je bilo uvedenih enajst pregledov zaradi izteka ukrepov, pri trinajstih je bilo sklenjeno, da je treba veljavnost dajatev podaljšati še za pet let. Trije so bili zaključeni z iztekom ukrepov.

6.3.2. Vmesni pregledi (glej Prilogo G)

Člen 11(3) in člen 19 osnovnih uredb določata pregled ukrepov med njihovo veljavnostjo. Pregledi se lahko omejijo na damping/subvencioniranje ali analizo škode.

Leta 2007 je bilo uvedenih skupno štiriindvajset vmesnih pregledov. Enajst jih je bilo zaključenih s potrditvijo ali spremembo dajatve, pri osmih preiskavah pa so se ukrepi zaključili.

6.3.3. „Drugi“ vmesni pregledi (glej Prilogo H)

Leta 2007 so bili zaključeni številni drugi pregledi, ki niso v skladu s členom 11(3) ali členom 19 osnovnih uredb ali za katere v Uradnem listu ni bilo objavljeno nobeno obvestilo o začetku.

Osem takšnih pregledov je bilo leta 2007 zaključenih. Ti med drugim zadevajo zlasti sprejetje, prostovoljen umik ali kršitev zavez, nove zahtevke izvoznikov v primerih vzorčenja, opustitev ukrepov itd.

6.3.4. Pregledi zaradi novega izvoznika (glej Prilogo I)

Člen 11(4) in člen 20 osnovnih uredb določata pregled za „nove izvoznike“ in „pospešeni“ pregled za uvedbo individualne stopnje dampinga ali individualne stopnje izravnalne dajatve za nove izvoznike s sedežem v zadevni državi izvoznici, ki zadevnega izdelka v obdobju preiskave niso izvažali. Ti izvozniki morajo dokazati, da so resnično novi izvozniki in da so začeli v Skupnost izvažati po obdobju preiskave. Tako se lahko zanje izračuna individualna dajatev, ki je običajno nižja od dajatve za celotno državo.

Leta 2007 sta se začela dva pregleda zaradi novih izvoznikov.

6.3.5. Absorpcijske preiskave (glej Prilogo J)

Če so na voljo zadostne informacije o tem, da so se po prvotni preiskavi in pred uvedbo ukrepov ali po njej izvozne cene znižale ali da se cene pri nadaljnji prodaji ali nadaljnje prodajne cene uvoženega izdelka v Skupnost niso zadostno spremenile ali sploh ne, se lahko uvede pregled za „ugotovitev absorpcije dajatve“, da se prouči, ali so ukrepi vplivali na zgoraj navedene cene. Da se upoštevajo nižje izvozne cene, se lahko stopnje dampinga na novo izračunajo, dajatev pa poveča. Člen 12 in člen 19(3) osnovnih uredb predvidevata možnost pregleda za „ugotavljanje absorpcije dajatve“.

Leta 2007 je bila brez zvišanja dajatve zaključena ena preiskava za ugotavljanje absorpcije.

6.3.6. Preiskave o izogibanju (glej Prilogo K)

Člena 13 in 23 osnovnih uredb predvidevata možnost ponovne preiskave, če obstajajo dokazi o izogibanju ukrepom.

Leta 2007 so bile uvedene štiri preiskave. Ena preiskava o izogibanju je bila zaključena z razširitvijo dajatve, dve pa brez razširitve dajatve.

6.4. Zaščitne preiskave (glej Prilogo L)

Leta 2007 se je iztekel edini zaščitni ukrep, namreč za uvoz nekaterih agrumov.

7. IZVAJANJE PROTIDAMPINšKIH/PROTISUBVENCIJSKIH UKREPOV

7.1. Spremljanje ukrepov

Dejavnosti spremljanja veljavnih ukrepov so bile osredotočene na štiri glavna področja: (1) preprečevanje goljufije; (2) nadzorovanje trgovinskih tokov in razvoja trga; (3) izboljšanje učinkovitost s primernimi instrumenti in (4) odgovor na nepravilno ravnanje. Te dejavnosti so službam IZT omogočile, da v zvezi s tem delujejo bolj dinamično in se ne zadovoljijo z reaktivno vlogo.

7.2. Spremljanje zavez (glej prilogi M in Q)

Spremljanje zavez je del postopka izvajanja, saj so zaveze del protidampinških ali protisubvencijskih ukrepov. Komisija jih sprejme, če je prepričana, da lahko učinkovito odpravijo škodljive učinke dampinga ali subvencioniranja.

Na začetku leta 2007 je bilo veljavnih triinštirideset zavez. Leta 2007 je prišlo do naslednjih sprememb v portfelju zavez: zaveze osmih družb so se zaključile, tri ponudbe za zaveze pa so bile sprejete. To pomeni, da je bilo konec leta 2007 vseh veljavnih zavez osemintrideset.

8. VRAčILA (GLEJ PRILOGO U)

Člen 11(8) in 21(1) osnovnih uredb uvoznikom omogočata, da zahtevajo povračilo ustreznih pobranih dajatev, če lahko dokažejo, da je bila stopnja dampinga/subvencioniranja, na podlagi katere se je plačevala dajatev, odpravljena ali zmanjšana na stopnjo, ki je nižja od stopnje veljavne dajatve.

Leta 2007 je bilo vloženih osem novih zahtevkov za povračilo. Zaključenih je bilo pet primerov, odobreno ni bilo nobeno delno ali polno vračilo, trije zahtevki za vračilo so bili zavrnjeni in dva zahtevka umaknjena.

9. SODNI NADZOR: ODLOčITVE SODIščA EVROPSKIH SKUPNOSTI/SODIščA PRVE STOPNJE

Leta 2007 sta Sodišče Evropskih skupnosti in Sodišče prve stopnje razsodila vsako po eno sodbo glede protidampinških oziroma protisubvencijskih ukrepov. Sodišče Evropskih skupnosti je zahtevalo umik ene zadeve iz registra, Sodišče prve stopnje pa umik 3 zadev. Podrobna vsebina sodb je na voljo v delovnem dokumentu.

Leta 2007 je bilo vloženih deset novih zadev, vse pri Sodišču prve stopnje.

Seznam protidampinških/protisubvencijskih zadev pred Sodiščem prve stopnje in Sodiščem Evropskih skupnosti, ki konec leta 2007 še niso bile rešene, je na voljo v Prilogi S delovnega dokumenta.

10. DEJAVNOSTI V OKVIRU SVETOVNE TRGOVINSKE ORGANIZACIJE (STO)

10.1. Reševanje sporov na področju protidampinških, protisubvencijskih in zaščitnih ukrepov

STO določa strog postopek za reševanje sporov med članicami STO glede izvajanja sporazumov STO.

Leta 2007 je svet STO, ustanovljen na zahtevo Norveške, ki je spodbijala protidampinške ukrepe EU v zvezi z lososom, izdal poročilo. Izid je za EU mešan, saj je glede nekaterih pomembnih vprašanj v zvezi s svojo politiko in prakso „zmagala“, pri številnih posebnih tehničnih vidikih pa izgubila.

Dodatne podrobnosti v zvezi s to zadevo so na voljo v priloženem delovnem dokumentu.

10.2. Druge dejavnosti STO

Leta 2007 se je pogajalska skupina DDA o pravilih redno neformalno sestajala in razpravljala o različnih predlogih besedil, ki so jih predložili njeni člani na treh pogajalskih področjih: protidamping, industrijske subvencije in subvencioniranje ribištva.

Novembra 2007 je predsedstvo pogajalske skupine objavilo prvi osnutek besedila o protidampingu, splošnih subvencijah in subvencijah za ribištvo. Velika večina članic STO, skupaj z EU, je menila, da je osnutek besedila zelo neuravnotežen in da odseva vidike le peščice članic, npr. dovolitev uporabe ničenja, kar prizivni organ ostro obsoja.

To je veljalo zlasti za osnutke besedil na področju protidampinga in subvencioniranja ribištva. Zato so številne članice STO predsednika pozvale k čim prejšnji spremembi osnutka.

Hkrati so službe Komisije še naprej sodelovale pri rednem delu odborov za protidampinške, subvencijske, izravnalne in zaščitne ukrepe.

1 1. SKLEP

Za leto 2007 je značilno veliko zmanjšanje začetih primerov in preiskav, zaključenih brez uvedbe ukrepov. V zvezi z uvedenimi ukrepi je bilo leto povprečno. Vendar je število sprejetih ukrepov, tako dokončnih kot začasnih, ostalo približno enako kot leta 2006. Leta 2007 je bilo začetih več pregledov kot leto prej.

Nadaljeval se je postopek ITZ, kar je sprožilo živahne razprave in spodbudilo sodelovanje zainteresiranih strani, ki so predložile številne prispevke. To je pokazalo na potrebo po pravični in pregledni uporabi instrumentov trgovinske zaščite ob polnem upoštevanju načel pravne države.

Službe so vse leto nadaljevale z doslednim in profesionalnim izvajanjem preiskav. Ustanovitev funkcije neodvisnega pooblaščenca za zaslišanje GD za trgovino potrjuje zavezanost služb preglednosti in upoštevanju pravic zainteresiranih strank v postopku.

[1] Preglednica 1 v delovnemu dokumentu vsebuje statistične podatke o novih preiskavah za obdobje 2003–2007, ki so bile izvedene v skladu z določbami členov 5 in 10 osnovnih uredb.